UKZN plaas moratorium op tugstappe teen betogersGeboue is aan die brand gesteek by UKZN tydens betogings in September 2016 (Foto: @moloisrj, Twitter) Die Universiteit van KwaZulu-Natal het Vrydag aangekondig dat hy ŉ moratorium gaan plaas op tugstappe teen studente wat verband hou met onlangse betogings by dié instansie. Dr. Albert van Jaarsveld, visekanselier, het die aankondiging by die universiteit se Westville-kampus gemaak. Dit sal egter geen impak hê op strafregtelike aanklagte teen studente nie. “Die universiteit stem in om ŉ moratorium te plaas op die dissiplinêre stappe teen studente wat met die betogings en geweld op die kampus verband hou, om ŉ proses te begin waar al die aanklagte deur ŉ neutrale en onafhanklike regspersoon, aangespreek kan word,” het Van Jaarsveld gesê. Hy het gesê die universiteit het dié maatreël ingestel nadat studente beweer het die dissiplinêre proses is bevooroordeeld, omdat dit deur die universiteit se bestuur hanteer word en dat aanklagte vergroot word. “Alhoewel die universiteit hom nooit hieraan sal skuldig maak nie, het ons geen beswaar dat ŉ oop en deursigtige proses gevolg word wat met integriteit deurgevoer kan word nie,” het hy gesê. Die universiteit is geskud deur betogings oor bewerings dat studentegelde met 8% verhoog gaan word, alhoewel die bestuur van die universiteit nog steeds volhou dat geen besluit geneem is oor studentegelde nie. “Die universiteit het nog nie met enige proses of besprekings begin wat die 2017 studentegelde betref nie,” het Van Jaarsveld verduidelik. “Ons wag nog op die nasionale regering vir terugvoer.” Die universiteit se senaatkamer op sy Westville-kampus en die regsbibilioteek is aan die brand gesteek. Daar was Dinsdagaand ook ŉ poging om ŉ koshuis, waar gestremde studente tuisgaan, aan die brand te steek. Kampussekuriteit het vinnig reageer en die brand is geblus. Een student het egter ŉ toeval buite die gebou gehad en ŉ ambulans is ontbied. Lesings is opgeskort en die universiteit het besluit om die September-vakansie te skuif om seker te maak dat akademiese onderrigtyd nie verlore gaan nie. Die skade by die instansie beloop miljoene rand en waardevolle manuskripte, wat onvervangbaar is, is in die brand by die biblioteek verwoes. Daar is bewerings dat ŉ student tydens die betogings deur ŉ polisiebeampte verkrag is op die Pietermaritzburg-kampus. Die polisie en bestuur van die universiteit het hierdie bewerings egter verwerp. Lesiba Seshoka, woordvoerder van die universiteit, het Vrydag gesê ŉ saak van seksuele aanranding is by die polisie oopgemaak en die voorval het nie op die kampus plaasgevind het. Van Jaarsveld het gesê die universiteit veroordeel alle vorme van geweld teen vroue. Die polisie het vroeër vandeesweek gesê geen aanklag van verkragting is teen enige van sy beamptes aanhangig gemaak nie. Minstens 51 studente is tydens die betogings in hegtenis geneem. Meer as 1 000 persone het aan die betogings deelgeneem. Meer as 44 000 studente is by die universiteit se vyf kampusse in Durban en Pietermaritzburg ingeskryf. Lees alle vorige berigte oor UKZN op Maroela Media.